
BIROUL  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra proiectului de Lege privind aprobarea Ordonanţei de urgență a Guvernului nr.105/2018 pentru modificarea şi completarea unor acte normative din domeniul fondurilor europene nerambursabile, trimis cu adresa nr. PLx.53/2019, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.
PREŞEDINTE,

Sorin LAZĂR

RAPORT

asupra proiectului de Lege privind aprobarea Ordonanţei de urgență a Guvernului nr.105/2018 pentru modificarea şi completarea unor acte 
normative din domeniul fondurilor europene nerambursabile
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere în fond, în procedură de urgenţă, cu proiectul de Lege privind aprobarea Ordonanţei de urgență a Guvernului nr.105/2018 pentru modificarea şi completarea unor acte normative din domeniul fondurilor europene nerambursabile.
Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat tacit conform art. 115, teza a III-a din Constituția României proiectul de Lege în şedinţa din 18.02.2019.

La dezbaterea proiectului de Lege s-a avut în vedere avizul favorabil al Comisiei pentru industrii şi servicii, avizul favorabil al Comisiei pentru transporturi şi infrastructură şi avizul favorabil al Consiliului Legislativ.
Proiectul de lege supus dezbaterii are ca obiect de reglementare:

- restituirea sumelor utilizate temporar din disponibilitățile de fonduri europene de la alte programe operaționale, precum si de la bugetul de stat, pentru implementarea programelor operațional 2007-2013;
- transferul la bugetul de stat a sumelor rambursate suplimentar de CE (top-up), conform Regulamentului (UE) nr. 1.311/2011, cu scopul reîntregirii cofinanțării proiectelor din cadrul programelor operaționale 2007-2013;

- asigurarea sumelor necesare pentru achitarea către CE a contravalorii creanțelor bugetare ale bugetului Uniunii Europene la închiderea programelor operaționale 2007-2013, in bugetele ordonatorilor principali de credite cu rol de autoritate de management;
- reglementarea includerii la titlul din clasificația bugetara referitor la proiecte cu finanțare din fonduri externe rambursabile a propunerilor de credite de angajament si bugetare pentru proiectele nefinalizate, aprobate la finanțare din fonduri europene 2014-2020, pentru a asigura continuitate in implementarea proiectelor, inclusiv din punct de vedere al fluxului financiar astfel cum a fost stabilit prin acordurile de împrumut, precum si pentru a asigura aplicarea aceluiași mecanism la nivelul întregului proiect, in condițiile in care nu toate componentele acestuia sunt considerate eligibile la finantare din fonduri europene;

- asigurarea posibilității de accesare de fonduri de pana la plafonul de 40% si de către beneficiarii care au încasat deja prefinanțare în limita prevederilor în vigoare.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat proiectul de lege menţionat mai sus, în şedinţa din data de 04 iunie 2019.

La lucrările Comisiei și-au înregistrat prezența un număr de 24 deputați, din totalul de 25 de membri.

La dezbaterea proiectului de lege au participat, în calitate de invitați, reprezentanți ai Ministerului Finanțelor Publice şi ai Ministerului Fondurilor Europene.
În urma examinării proiectului de lege şi a opiniilor exprimate deputații prezenți la lucrări au hotărât, cu unanimitate  de voturi, să supună plenului Camerei Deputaţilor spre dezbatere şi adoptare proiectul de Lege privind aprobarea Ordonanţei de urgență a Guvernului nr.105/2018 pentru modificarea şi completarea unor acte normative din domeniul fondurilor europene nerambursabile în forma adoptată de Senat.

În raport cu obiectul şi conţinutul său, proiectul de Lege face parte din categoria legilor ordinare.
	PREŞEDINTE,

Sorin LAZĂR
	SECRETAR,

Andrei POP


Şef serviciu

Giorgiana Ene

Consilier parlamentar
Vasilica Popa

